РЕГЛАМЕНТ (ЕО) № 14/2008 НА СЪВЕТА
от 17 декември 2007 година
за изменение на Регламент (ЕИО) № 386/90 относно контрола върху износа на селскостопански продукти, за които са отпуснати възстановявания или други суми
СЪВЕТЪТ НА ЕВРОПЕЙСКИЯ СЪЮЗ,
като взе преди вид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
От влизането в сила на Регламент (ЕИО) № 386/90 на Съвета (1) някои държави-членки реорганизираха митническото обслужване, което доведе до значително намаляване на броя на митническите служби. С въвеждането на електронна обработка и централизирана проверка при митнически процедури за износ повече не е необходимо процентът на проверките да се определя въз основа на митническа служба за износ.
(2)
Освен това използването на техники за управление на риска, включващи анализ на риска, следва да доведе до разпределяне на физическия контрол между всички износители. Впрочем задължението за определяне на минимален процент на проверки на ниво митническа служба за износ не позволява съсредоточаване на проверките върху секторите или износителите, които следва да са приоритет, и компрометира ефективното им разпределение. Следователно за постигане на ефикасност и опростяване и съгласно принципа на споделеното управление уместно е държавите-членки, извършващи анализ на риска съгласно общностното законодателство, да могат да избират прилагането на минималния процент на проверки на национално равнище вместо на равнище митническа служба за износ.
(3)
Следователно е уместно Регламент (ЕИО) № 386/90 да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В член 3, параграф 2 от Регламент (ЕИО) № 386/90 се добавя следната алинея:
„При прилагане на втора алинея държавата-членка може да избере използването на процент в размер на 5 % за цялата си територия вместо процент в размер на 5 % за митническа служба. Държавата-членка уведомява предварително Комисията, когато възнамерява да приложи или да спре да прилага настоящата алинея“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 2007 година.